# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Diwrnod Rhyngwladol y Ferch** |
| **DYDDIAD**  | **11 Hydref 2024** |
| **GAN** | **Jane Hutt AS, Ysgrifennydd y Cabinet dros Gyfiawnder Cymdeithasol, y Trefnydd a'r Prif Chwip** |

11 Hydref yw Diwrnod Rhyngwladol y Ferch, pan ydym yn cydnabod hawliau merched a'r heriau unigryw y mae merched yn eu hwynebu ledled y byd. Y thema eleni yw 'Gweledigaeth merched ar gyfer y dyfodol'.

Ni ddylai'r ffaith eich bod yn ferch benderfynu beth yw eich opsiynau, eich cyfleoedd na'r hyn y gallwch anelu ato. Yn anffodus, i filiynau o ferched yn fyd-eang, dyma yw'r realiti caled. Mae gormod o ferched yn dal i wynebu heriau sy'n gwadu eu hawliau, sy'n cyfyngu ar eu dewisiadau ac sy'n crebachu eu potensial.

Yn ôl y Cenhedloedd Unedig, mae mwy na 1.1 biliwn o ferched ledled y byd. Ond yn achos 4 o bob 10 merch, nid ydynt yn cwblhau eu haddysg yn yr ysgol uwchradd. Mewn gwledydd incwm isel, nid yw tua 90 y cant o ferched yn eu harddegau a menywod ifanc yn defnyddio'r rhyngrwyd, ac mae eu cyfoedion gwrywaidd ddwywaith yn fwy tebygol o fod ar-lein. Hefyd mae merched 5-14 oed yn treulio 160 miliwn yn fwy o oriau bob dydd ar ofal di-dâl a gwaith domestig na bechgyn o'r un oedran ([https://www.un.org/en/observances/girl-child-day](https://eur01.safelinks.protection.outlook.com/?url=https%3A%2F%2Fwww.un.org%2Fen%2Fobservances%2Fgirl-child-day&data=05%7C02%7CSian.Lewis2%40gov.wales%7C964458e507d44064371c08dce7999cde%7Ca2cc36c592804ae78887d06dab89216b%7C0%7C0%7C638639894159593712%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=lC4UM5Tb5xSDFBdZ6OCvC%2F43%2B1w17fAcSKwegrHmp%2BY%3D&reserved=0)).

Mae Cymru wedi arwain y ffordd ar hawliau plant, gan ymgorffori Confensiwn y Cenhedloedd Unedig ar Hawliau'r Plentyn yn y gyfraith drwy *Fesur Hawliau Plant a Phobl Ifanc (Cymru) 2011*; y wlad gyntaf yn y Deyrnas Unedig i wneud hynny. Mae Cymru hefyd wedi neilltuo Gweinidog penodol ar gyfer Plant a Gofal Cymdeithasol, sydd â chyfrifoldeb dros hawliau plant, ac mae hyn yn arwydd o'n hymrwymiad i greu Cymru ar gyfer pob plentyn, lle caiff hawliau plant eu parchu, eu diogelu a'u gweithredu.

Rwyf am amlinellu peth o'r gwaith rydym yn ei wneud ar draws Llywodraeth Cymru i helpu i rymuso merched i gyflawni eu potensial.

Dylai merched fod yn ddiogel ym mhob agwedd ar eu bywydau, ac eto gwyddom fod aflonyddu, cam-drin a thrais yn arswydus o gyffredin. Mae [Adroddiad Plan International UK ar Hawliau Merched 2024](https://plan-uk.org/state-of-girls-rights-report.pdf), sy'n seiliedig ar farn a phrofiadau 3000 o ferched a menywod ifanc 12 i 21 oed ledled y DU, yn dangos mai dim ond 5% o ferched a menywod ifanc sy’n teimlo'n hollol ddiogel mewn mannau cyhoeddus, megis ar drafnidiaeth gyhoeddus neu ar y stryd, mai 9% sy’n teimlo’n hollol ddiogel ar-lein, ac mai dim ond 11% sy’n teimlo’n hollol ddiogel mewn lleoliadau hamdden. Dirmyg a chasineb at fenywod ac anghydraddoldebau strwythurol hirsefydlog sydd wrth wraidd llawer o hyn.

Rydym yn parhau i weithio mewn partneriaeth â Plismona yng Nghymru drwy Lasbrint Trais yn erbyn Menywod, Cam-drin Domestig a Thrais Rhywiol, ynghyd â gwasanaethau arbenigol a phartneriaid ehangach yn y sector cyhoeddus i godi ymwybyddiaeth o'r anghydraddoldeb a'r problemau diogelwch sy'n wynebu menywod a merched, ac i roi diwedd ar drais a cham-drin yn ei holl ffurfiau. Mae'r gwaith i weithredu [Trais yn erbyn Menywod, Cam-drin Domestig a Thrais Rhywiol:Strategaeth 2022 i 2026](https://www.llyw.cymru/trais-yn-erbyn-menywod-cam-drin-domestig-thrais-rhywiol-strategaeth-2022-i-2026-html) yn cyd-fynd â'n Rhaglen Lywodraethu, ac mae'r ffrydiau gwaith yn canolbwyntio ar flaenoriaethau megis mynd i'r afael ag aflonyddu ar sail rhywedd mewn mannau cyhoeddus ac anghenion plant a phobl ifanc.

Er mwyn atal trais ar sail rhywedd, rhaid gweithredu ar draws y system. Mae gennym ymrwymiad ar draws Llywodraeth Cymru i godi ymwybyddiaeth ymhlith plant a phobl ifanc o faterion fel cydraddoldeb, parch a chydsyniad. Mae hyn yn hanfodol os ydym am atal cam-drin. Rydym am sicrhau bod gan bob plentyn a pherson ifanc fynediad at gyfleoedd dysgu o ansawdd uchel sy'n briodol i'w datblygiad ac sy'n ymateb i'w hanghenion a'u profiadau. Mae'n orfodol i bob dysgwr gael gwersi Addysg Cydberthynas a Rhywioldeb, sy'n un o ofynion statudol Fframwaith Cwricwlwm i Gymru.

Mae diogelwch ar-lein yn broblem gymhleth sy'n datblygu'n barhaus, ac mae addysgu pobl ifanc ar sut i ymgysylltu'n ddiogel â'r cyfryngau cymdeithasol yn ddiogel yn fater trawsgwricwlaidd.

Rydym yn cydnabod pwysigrwydd modelau rôl cadarnhaol ym mywydau pobl ifanc ac wedi gweithio gyda Chymdeithas Bêl-droed Cymru i ddatblygu adnoddau pwrpasol i ysgolion i fynd i'r afael â [dirmyg a chasineb at fenywod ar-lein](https://hwb.gov.wales/news/articles/ea28f9ad-ea0a-4e01-9f05-4501cd8df7be). Fe wnaethom hefyd ddatblygu [ymgyrchoedd](https://eur01.safelinks.protection.outlook.com/?url=https%3A%2F%2Fhwb.gov.wales%2Fnews%2Farticles%2F035e6e4b-01f1-46b9-b69c-b89675a53d24&data=05%7C02%7CSian.Lewis2%40gov.wales%7C837b5a4b24344309b47008dce2d712db%7Ca2cc36c592804ae78887d06dab89216b%7C0%7C0%7C638634660566226790%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=nkqHvr%2BhSgHYA6ofe1pB2vpa8rDxx18l2novJJKS8bE%3D&reserved=0) ategol lle mae chwaraewyr rhyngwladol yn codi ymwybyddiaeth o effaith gwrywdod gwenwynig ar-lein, a phwysigrwydd annog bechgyn a dynion i herio achosion o aflonyddu ar ferched a menywod.

Rydym yn grymuso merched i godi eu llais drwy'r 'Grŵp Ieuenctid Cadw'n Ddiogel Ar-lein' newydd sy'n cael ei sefydlu, a fydd yn cynnig cipolwg gwerthfawr inni ar eu profiadau.

Rydym yn parhau i gefnogi merched a menywod ifanc i fynd i fyd Gwyddoniaeth, Technoleg, Peirianneg a Mathemateg (STEM). Rydym am i Gymru fod yn genedl lle nad oes rhwystrau o ran mynediad at gyfleoedd STEM ar yr un lefel o addysg.

Yn 2024-25, cyfanswm ein cyllid grant ar gyfer cyflwyno mentrau gwyddoniaeth a STEM oedd £1.6m, ac roedd ffocws cryf ar annog merched i ddewis cymwysterau a llwybrau gyrfa cysylltiedig. Mae hyn yn cynnwys mentrau fel 'Denu Merched i Faes STEM' Cynllun Addysg Beirianneg Cymru a 'Cynhwysiant a Thegwch Ysgol Gyfan' y Sefydliad Ffiseg. Mae dysgwyr benywaidd yn cael y cyfle i ymgysylltu â phrifysgolion a busnesau lleol, gan eu cyflwyno i'r gyrfaoedd y gallant eu dilyn ar ôl eu blynyddoedd mewn addysg.

Llongyfarchiadau i Pacha Pritchard o Ysgol Gyfun Gymraeg Bro Edern a enwyd yn Beiriannydd Ifanc y Flwyddyn y DU 2024 ym mis Mehefin.  Derbyniodd Pacha y wobr am ei phrosiect Monitor Llygredd Cludadwy - offeryn arloesol sy'n defnyddio eiconau emoji i gyfleu lefelau llygredd i'r cyhoedd. Mae Pacha yn benderfynol o annog mwy o ferched i ymuno â meysydd STEM, ac rwy'n siŵr y bydd hi ei hun yn mynd ymlaen i gael gyrfa STEM lwyddiannus, yma yng Nghymru.

Rydym hefyd yn darparu cymorth nad yw'n gyllid grant i raglenni tebyg i 'CyberFirst Cymru' y Ganolfan Seiberddiogelwch Genedlaethol. Maen nhw wedi cael effaith gadarnhaol ar amrywiaeth rhywedd ym maes Cyfrifiadureg drwy eu [cystadleuaeth CyberFirst i ferched](https://eur01.safelinks.protection.outlook.com/?url=https%3A%2F%2Fwww.ncsc.gov.uk%2Fcyberfirst%2Fgirls-competition&data=05%7C02%7CCurtis.ArmsWilliams%40gov.wales%7C59fc1141e5ef4e87373208dce12fc036%7Ca2cc36c592804ae78887d06dab89216b%7C0%7C0%7C638632842407933813%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=yUL1b1mQBsSYj%2FZ0lmTE6AUHl1hnX25295%2Bl1pveBQ8%3D&reserved=0), a welodd Ysgol Uwchradd Gatholig yr Archesgob McGrath yn ennill cangen Cymru o'r gystadleuaeth yn 2024.

Mae Academi Seren yn rhaglen a ariennir yn llawn i gefnogi dyheadau ac uchelgeisiau'r dysgwyr mwyaf galluog, gan helpu i ehangu eu gorwelion, datblygu angerdd am eu dewis faes astudio, a chyflawni eu potensial ar y lefel uchaf. Ar hyn o bryd mae Seren yn cefnogi dysgwyr Bl8 - Bl13, ar draws pob ysgol a choleg Addysg Bellach yng Nghymru, drwy brofiad uwch-gwricwlaidd. Mae 57% o ddysgwyr Academi Seren yn ferched. Mae'r rhaglen wedi'i chynllunio i danio chwilfrydedd, grymuso dewis a hyrwyddo potensial er mwyn annog mwy o ddysgwyr i fanteisio ar addysg uwch mewn prifysgolion blaenllaw.

Yn 2022/23, roedd 27,565 o israddedigion benywaidd yn astudio pynciau gwyddonol yng Nghymru, a oedd yn cynrychioli 44% o'r holl israddedigion benywaidd a oedd yn astudio yng Nghymru (yr Asiantaeth Ystadegau Addysg Uwch: [Ffigur 13](https://eur01.safelinks.protection.outlook.com/?url=https%3A%2F%2Fwww.hesa.ac.uk%2Fdata-and-analysis%2Fsb269%2Ffigure-13&data=05%7C02%7CSian.Lewis2%40gov.wales%7C5a9887badbee4d50b9c508dce6de4c82%7Ca2cc36c592804ae78887d06dab89216b%7C0%7C0%7C638639089642911956%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=UeWAyxlsGIk5GtUFhJYSQUQWGwYZEbzE0%2FJyFnWekeo%3D&reserved=0); [Ffigur 14](https://eur01.safelinks.protection.outlook.com/?url=https%3A%2F%2Fwww.hesa.ac.uk%2Fdata-and-analysis%2Fsb269%2Ffigure-14&data=05%7C02%7CSian.Lewis2%40gov.wales%7C5a9887badbee4d50b9c508dce6de4c82%7Ca2cc36c592804ae78887d06dab89216b%7C0%7C0%7C638639089642938446%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=EMKg985CO19RKf2sEnxHmT3KihKTQaMPtjnwMa1seXk%3D&reserved=0)).

Gall cymryd rhan mewn chwaraeon helpu i chwalu stereoteipiau rhywedd, hybu hunan-gred a chyfrannu at ddatblygu sgiliau arwain. Yn anffodus, gwyddom o [Adroddiad Blynyddol Chwaraeon Cymru 2023-2024](https://eur01.safelinks.protection.outlook.com/?url=https%3A%2F%2Fsenedd.cymru%2Fmedia%2Ffdmnbkp2%2Fgen-ld16711-w.pdf&data=05%7C02%7CSian.Lewis2%40gov.wales%7C4127612db919443129c508dce917c31a%7Ca2cc36c592804ae78887d06dab89216b%7C0%7C0%7C638641535458287964%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=24i11TML20pbKaYNxr5SD0OhPyfYaXRqsgll1JYb0Pc%3D&reserved=0) fod cyfranogiad merched mewn chwaraeon 3.1 pwynt canran yn is na'r cyfartaledd cyffredinol, ac mae wedi gostwng 9.3 pwynt canran ers 2018. Mae’r adroddiad yn dynodi bod datblygiadau yn gysylltiedig â phandemig Covid-19 wedi effeithio’n drwm ar y newid hwn mewn ymddygiad.

Mae ein buddsoddiad drwy Chwaraeon Cymru yn targedu ystod o brosiectau a mentrau sydd â'r nod o gefnogi merched mewn chwaraeon. Mae'r rhain yn cynnwys 'sesiynau tywynnu yn y tywyllwch', ateb creadigol i chwalu'r rhwystrau i ferched a menywod nad ydynt yn hoffi cael eu gwylio pan fyddant yn cymryd rhan mewn chwaraeon.

Mae modelau rôl hefyd yn aruthrol bwysig mewn chwaraeon. Mae Cymru yn rhagori ar y llwyfan chwaraeon rhyngwladol yn gyson, ac rydym wedi gweld hyn yn fwyaf diweddar yng Ngemau Olympaidd a Pharalympaidd 2024 ym Mharis ar draws ystod o chwaraeon, drwy berfformiadau merched a menywod ifanc fel Anna Hursey, Ruby Evans, Funmi Oduwaiye ac Emma Finucane.

Byddwn yn parhau i weithio tuag at amcanion sy'n galluogi menywod a merched i fwynhau'r manteision iechyd, cymdeithasol a lles sy'n dod yn sgil mwynhau chwaraeon gydol eu hoes.

Ym mis Mai, cynhaliwyd cyfres o ddigwyddiadau bwrdd crwn Balch o'r Mislif i gael dealltwriaeth well o effaith mislif ar fenywod a merched a'u cyfranogiad mewn chwaraeon. Ymhlith y themâu allweddol a ddaeth i'r amlwg o'r trafodaethau oedd gwella addysg, mynediad at adnoddau, gwneud cyfleusterau yn fwy hygyrch i bawb a mynediad at nwyddau.

Rydym eisoes yn gweithredu yn y meysydd hyn drwy [Gynllun Gweithredu Cymru sy’n Falch o’r Mislif](https://www.llyw.cymru/cynllun-gweithredu-cymru-syn-falch-or-mislif?_gl=1*d8u0op*_ga*MTU3NTc0NDcuMTcwNjg4MDI2OQ..*_ga_L1471V4N02*MTcyODU3MjY1OC4xMTIuMS4xNzI4NTczMDU2LjAuMC4w) sy'n amlinellu sut rydym am fynd i'r afael â thlodi mislif a sicrhau nad oes neb yn colli ysgol, gwaith na chwaraeon oherwydd diffyg mynediad at nwyddau mislif. Mae cyfanswm ein grant Urddas Mislif blynyddol bellach dros £3.2 miliwn. Mae awdurdodau lleol yn gweithio'n galed i sicrhau, yn ogystal â gofalu bod nwyddau ar gael ym mhob ysgol a choleg yng Nghymru, eu bod ar gael yn eang ar draws ystod o leoliadau cymunedol, gan gynnwys banciau bwyd a phantrïau llyfrgelloedd, canolfannau ieuenctid a hybiau cymunedol.

Mae lles mislif a dysgu am y cylch mislif yn fandadol o dan y Cwricwlwm newydd i Gymru. Bydd hyn yn helpu i ddileu'r stigma o siarad am y mislif, gwella'r ddealltwriaeth ohono a chwalu'r tabŵs a'r chwedlau o'i gwmpas.

Mae [canlyniadau Cyfrifiad 2021](https://cy.ons.gov.uk/peoplepopulationandcommunity/healthandsocialcare/socialcare/articles/unpaidcarebyagesexanddeprivationenglandandwales/census2021/relateddata) a gyhoeddwyd yn ddiweddar yn dangos bod nifer y gofalwyr ifanc, a'r gofalwyr sy'n oedolion ifanc hyd at 24 oed yng Nghymru, wedi gostwng ers 2011 o tua 30,000 i 22,000. Mae 8,230 o ofalwyr ifanc rhwng 5 ac 17 oed, mae mwy o fenywod yn ofalwyr ifanc ac mae mwy yn byw mewn ardaloedd o amddifadedd uchel.

Rydym yn gweithio gydag Ymddiriedolaeth Gofalwyr Cymru i nodi sut y gallwn helpu yn y ffordd orau o ran ymwybyddiaeth o ofalwyr ifanc sydd mewn ysgolion a cholegau, yn ogystal â'u cydnabod a'u cefnogi. Yr hydref hwn, byddwn yn cynnal gweithgarwch i gynyddu'r ddealltwriaeth o ofalwyr ifanc.

Aethom ati i gefnogi'r drydedd ŵyl flynyddol i ofalwyr ifanc a gynhaliwyd ym mis Awst. Cafodd dderbyniad da ymhlith y 300 o ofalwyr ifanc a oedd yno, 65% ohonynt yn fenywod.

Pan fydd merched yn ddiogel, wedi'u grymuso ac yn cyflawni eu potensial, rydym i gyd yn elwa. Bydd Llywodraeth Cymru yn parhau i helpu i gefnogi pob merch yng Nghymru i ddyheu, ysbrydoli a chyflawni.